## Prethodno obvezujuće mišljenje Agencije za zaštitu tržišnog natjecanja urbroj: 580-03-2009-59-003 od 9. lipnja 2009.

### NN 74/2009 (29.6.2009.), Prethodno obvezujuće mišljenje Agencije za zaštitu tržišnog natjecanja urbroj: 580-03-2009-59-003 od 9. lipnja 2009.

AGENCIJA ZA ZAŠTITU TRŽIŠNOG NATJECANJA

1779

I. Agencija za zaštitu tržišnog natjecanja (dalje: Agencija) zaprimila je 1. lipnja 2009., od Ministarstva mora, prometa i infrastrukture (dalje: Ministarstvo) Nacrt Prijedloga Zakona o izmjenama i dopunama Zakona o željeznici s nacrtom konačnog Prijedloga Zakona (dalje: Nacrt prijedloga Zakona).

Nacrt prijedloga Zakona dostavljen je Agenciji na mišljenje radi upućivanja istog u proceduru donošenja. Na navedeni zahtjev Ministarstva stručna služba Agencije dostavila je mišljenje klasa: 430-01/09-04/002, urbroj: 580-03-2009-59-002 od 2. lipnja 2009. u kojem se obvezala dostaviti Ministarstvu, sukladno članku 10. stavku 1. Zakona o državnim potporama (»Narodne novine«, broj 140/05, dalje: ZDP), prethodno obvezujuće mišljenje, nakon što odluku o istome na sjednici donese Vijeće za zaštitu tržišnog natjecanja.

II. Slijedom navedenog, Agencija sukladno članku 10. stavku 1. ZDP-a, na temelju odluke Vijeća za zaštitu tržišnog natjecanja sa 17. sjednice, održane 9. lipnja 2009., donosi sljedeće

PRETHODNO OBVEZUJUĆE MIŠLJENJE

Nacrt prijedloga Zakona o izmjenama i dopunama Zakona o željeznici s nacrtom konačnog prijedloga Zakona ne sadrži odredbe o potporama koje se u smislu Zakona o državnim potporama smatraju državnom potporom.

Obrazloženje

Agencija je Nacrt prijedloga Zakona ocjenjivala isključivo s aspekta njegove usklađenosti s odredbama Zakona o državnim potporama.

Nacrtom prijedloga Zakona, između ostalog, predviđene su odredbe o upravljanju željezničkom infrastrukturom, postupak davanja koncesija te usluge od općeg gospodarskog interesa.

Člancima 3. – 6. Nacrta prijedloga Zakona usklađuju se odredbe o upravljanju željezničkom infrastrukturom i potpunom odvajanju upravljačkih funkcija od željezničkih prijevozničkih djelatnosti s odredbama Direktive Vijeća broj 91/440/EEC od 29. srpnja 2001. o razvoju željeznica Zajednice (Službeni list Europske Unije, serija L, broj 237 od 24. kolovoza 1991.) i Direktive Europskog parlamenta i Vijeća broj 2001/14/EC od 26. veljače 2001. (Službeni list Europske Unije, serija L, broj 75 od 15. ožujka 2001.) o raspodjeli kapaciteta željezničke infrastrukture i određivanju pristojbi za uporabu željezničke infrastrukture.

S obzirom da je 2008. godine donesen Zakon o koncesijama (»Narodne novine«, broj 125/08), kojim je uređen postupak davanja koncesije, pravna zaštita u postupku davanja koncesije i prestanka koncesije, u Nacrtu prijedloga Zakona predloženo je usklađivanje Zakona o željeznici sa Zakonom o koncesijama.

Naime, člancima 7. – 10. Nacrta prijedloga Zakona izmijenjene su i dopunjene sve odredbe o koncesiji sukladno Zakonu o koncesijama.

Također, odredbama članka 11. Nacrta prijedloga Zakona, mijenja se članak 39. Zakona o željeznicama koji se odnosi na usluge od općeg gospodarskog interesa. Riječi u podnaslovu članka kao i u cijelom članku koje glase »usluge od posebnog državnog interesa« zamjenjuju se riječima »usluge od općeg gospodarskog interesa« dok je u novom stavku 6. predviđen obvezni sadržaj ugovora o obavljanju usluga od općeg gospodarskog interesa između željezničkih prijevoznika i Ministarstva. Na taj način odredbe članka 39. usklađuju se s odredbama Uredbe Vijeća (EEZ-a) broj 1191/69 (Službeni list Europske Unije, serija L, broj 156 od 28. lipnja 1969.) i Odluke o objavljivanju pravila o potpori u prometu (»Narodne novine« broj 141/08, dalje: Odluka) u dijelu koji se odnosi na usluge od općeg gospodarskog interesa u željezničkom prometu.

Navedene izmjene i dopune iz članka 11. Nacrta prijedloga Zakona osiguravaju pravni temelj za sklapanje ugovora o obavljanju usluga od općeg gospodarskog interesa u javnom željezničkom prijevozu. Navedeni pravni temelj ne sadrži državne potpore iz članka 3. stavka 1. ZDP-a, iz kojeg proizlazi da su državne potpore, u smislu ZDP-a, svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem prednosti na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetih obveza Republike Hrvatske iz članka 1. ZDP-a.

Budući da je u članku 39. Nacrta konačnog prijedloga Zakona o željeznici, pod nazivom »Usluge od općeg gospodarskog interesa«, predviđena mogućnost naknade troškova nastalih obavljanjem usluga od općeg gospodarskog interesa, Vijeće skreće pozornost, da dodjela svake državne potpore mora biti sukladna ZDP-u i Odluci o objavljivanju pravila o potpori u prometu (»Narodne novine« broj 141/08, dalje: Odluka), u dijelu koji se odnosi na usluge od općeg gospodarskog interesa u željezničkom prometu, sadržane u Uredbi Vijeća (EEZ-a) broj 1191/69 (Službeni list Europske Unije, serija L, broj 156 od 28. lipnja 1969.) o aktivnostima država članica u vezi s obvezama koje su svojstvene konceptu javne usluge u željezničkom, cestovnom i riječnom prijevozu kako bi isti mogao predstavljati program državne potpore iz članka 3. stavka 2. ZDP-a.

Programom državne potpore, smatra se akt temeljem kojeg se, bez potrebe za dodatnim provedbenim mjerama, unaprijed neodređenim korisnicima državne potpore dodjeljuju pojedinačne državne potpore i akt temeljem kojeg se državna potpora koja unaprijed nije vezana uz poseban projekt dodjeljuje jednom ili više korisnika državne potpore na neodređeno vrijeme i/ili u neodređenom iznosu.

Člankom 43. stavkom 2. Zakona o željeznici predviđeno je ovlaštenje Vlade Republike Hrvatske i ministra za donošenje propisa sukladno Zakonu o željeznici.

Slijedom navedenog, Vijeće ukazuje na činjenicu da je svaki provedbeni akt temeljem kojeg će se dodjeljivati državne potpore za obavljanje usluge od općeg gospodarskog interesa potrebno dostaviti Agenciji radi prethodnog odobrenja, sukladno članku 11. stavku 1. ZDP-a. Naime, akt kojim se dodjeljuje državna potpora, ne može se donijeti bez odobrenja Agencije.

Također, Vijeće skreće pozornost da će prilikom donošenja provedbenih propisa temeljem kojih će se dodjeljivati državne potpore za obavljanje usluge od općeg gospodarskog interesa, biti potrebno uzeti u obzir Uredbu Europskog parlamenta i Vijeća broj 1370/2007 (Službeni list Europske Unije, serija L, broj 315 od 3. prosinca 2007.) o uslugama putničkog prijevoza u javnom željezničkom i cestovnom prometu koja stupa na snagu od 3. prosinca 2009. Također, u slučaju dodjele drugih kategorija državnih potpora poduzetnicima u željezničkom prometu, bit će potrebno uzeti u obzir Priopćenje Komisije u vezi sa Smjernicama Zajednice o državnim potporama poduzetnicima u željezničkom prometu (Službeni list Europske unije, serija C, broj 184, od 22. srpnja 2008.). Spomenuto Priopćenje Agencija primjenjuje temeljem članka 6. stavka 4. ZDP-a iz kojeg proizlazi da Agencija može na odgovarajući način primijeniti kriterije koji proizlaze iz pravilne primjene pravila o državnim potporama koja proizlaze iz članka 70. stavka 2 Sporazuma o stabilizaciji i pridruživanju između Europskih zajednica i njihovih država članica i Republike Hrvatske («Narodne novine« – Međunarodni ugovori broj 14/01, 14/04, 1/05 i 7/05).

Sukladno odredbi članka 10. stavka 2. ZDP-a, ovo prethodno obvezujuće mišljenje dostavit će se Vladi Republike Hrvatske i Hrvatskom saboru zajedno s Nacrtom prijedloga Zakona o izmjenama i dopunama Zakona o željeznici s nacrtom konačnog prijedloga Zakona, te će se isto, sukladno odredbi članka 18. ZDP-a, objaviti u »Narodnim novinama«.

Klasa: 430-01/09-04/002

Urbroj: 580-03-2009-59-003

Zagreb, 9. lipnja 2009.

Predsjednica Vijeća za
zaštitu tržišnog natjecanja
mr. sc. Olgica Spevec, v. r.

Ostalo, NN 74/2009-1779